**Arne Tumyr** (født 6. mars 1933, død 17. februar 2023) var en norsk presse- og foreningsmann. Tumyr arbeidet blant annet i *Nordlands Framtid*, *Bergens Arbeiderblad*, *Dagbladet Sørlandet* og *Nybrott*. Han var først medlem av Arbeiderpartiet, siden Fremskrittspartiet. Tumyr var fylkesleder i Human-Etisk Forbund (HEF), men måtte trekke seg da flertallet i organisasjonen ikke anså hans syn på islam som religionskritikk.[] Fra 2007 til 2014 ledet han Stopp islamiseringen av Norge (SIAN).

Liv og virke
------------

### Journalist, redaktør

Arne Tumyr begynte som journalistlærling i avisa *Nordlands Framtid* i Bodø i 1956. Han var redaksjonssekretær i *Sunnmøre Arbeideravis* og seinere journalist i *Bergens Arbeiderblad*. I 1970 ble han ansatt som redaktør i Larvik-avisa *Nybrott* og hadde den stillingen til den ble lagt ned i 1984. Deretter ble han redaktør i avisa *Sørlandet*.

### Human-Etisk Forbund

Arne umyr dannet Human-Etisk Forbunds bergensavdeling i 1967. Han ble siden fylkesleder for Human-Etisk Forbund (HEF) i Vest-Agder og aktiv medlem av Fremskrittspartiet (FrP). Han ble bedt om å trekke seg fra vervet etter det innvandringskritiske leserinnlegget «Stopp islamiseringen av Norge» i *Fædrelandsvennen* i 1999.

Tumyr skrev mens han var fylkesleder i HEF to leserinnlegg hvor han uttrykte sterk støtte til Øystein Hedstrøm og Vidar Kleppe. Han sammenlignet der islam med nazismen, og mente at «Hedstrøm og Kleppe vil om 100 år fremstå som lysende enere – fordi de advarte mot en slik politisk kult».

Styreleder Brit Nustad i HEF uttalte at Tumyrs meninger «oser av menneskeforakt og spiller på fremmedfrykt og rasisme». Tumyr gikk til sak, og i 2005 ble HEF dømt for ærekrenkelser og til å betale oppreisning.

### Arbeiderpartiet, Fremskrittspartiet, Stopp islamiseringen av Norge

Arne Tumyr var lenge medlem av Arbeiderpartiet, men skiftet til Fremskrittspartiet og var en periode leder for lokallaget i Kristiansand. Han var i på slutten av sin levetid ikke medlem av noe politisk parti,[] men var fra 2007 til årsmøtet i 2014 formann for Stopp islamiseringen av Norge (SIAN).

Tumyr skrev også debattbøkene *Knut Hamsun og hans kors* (utgitt på Norgesforlaget 1996) og *Vardene brenner!* (Kolofon forlag 2008). Ifølge forlagets omtale tas det i *Vardene brenner!* «et oppgjør med jødedommen, kristendommen og islam», og islam omtales som et «totalitært system».

### Breivik-saken

I forbindelse med rettssaken mot Anders Behring Breivik våren 2012 sa Arne Tumyr i flere intervjuer at han tok avstand fra Breiviks handlinger og ideologi, men sluttet seg til enkelte av hans islamkritiske utspill, for eksempel at «islam er en trussel mot det europeiske og norske samfunn».

Referanser
----------

1. ↑   NTB, «Tidligere Sian-leder Arne Tumyr er død, 89 år gammel, melder Fædrelandsvennen», utgitt 25. februar 2023, besøkt 25. februar 2023[Hentet fra Wikidata]
2. ↑  NTB (25. februar 2023). «Tidligere Sian-leder Arne Tumyr er død, 89 år gammel, melder Fædrelandsvennen». *Nettavisen*. Besøkt 25. februar 2023.
3. ↑  «Tumyr går av som leder». NRK. 26. oktober 2013.
4. ↑  «Får pengegaver». *www.op.no*. 20. april 2012. Besøkt 4. oktober 2020. «Arne Tumyr, tidligere redaktør i avisen Nybrott i Larvik, er leder for organisasjonen Stopp islamiseringen av Norge.»
5. ↑  NTB-nyheter. «Arne Tumyr saksøker imam etter rasiststempel». *Fri tanke - nettavis for livssyn og livssynspolitikk*. Besøkt 4. oktober 2020. «Islam-forsker og tidligere generalsekretær i Human-Etisk Forbund, Lars Gule, skal vitne for forsvaret. Han var generalsekretær da Human-Etisk Forbund i 2005 ble dømt for ærekrenkelser mot Tumyr. Tumyr var fylkesleder i forbundet, men ble bedt om å trekke seg i 1999 etter å ha skrevet et leserinnlegg i Fædrelandsvennen som sammenlignet innvandringen med den tyske okkupasjonen av Norge.»
6. ↑  «Humanetikere i skittentøyvask». *www.dagsavisen.no*. 20. september 2005. Besøkt 4. oktober 2020. «Arne Tumyr var fylkesleder for Human-Etisk Forbund i Vest-Agder og samtidig aktivt medlem av Frp da han 6. august 1999 hadde på trykk et leserinnlegg i avisen Fædrelandsvennen.»
7. 1 2
8. ↑  «Arkivert kopi». Arkivert fra originalen 19. august 2016. Besøkt 9. desember 2010.
9. ↑
10. ↑  aftenposten.no 18. april 2012
11. ↑  tv2.no 18. april 2012

Eksterne lenker
---------------

* Intervju i Nettavisen, 2009

|  |  |
| --- | --- |
| Oppslagsverk/autoritetsdata | BIBSYS **·** VIAF **·** LCCN **·** ISNI
 |